Sekolah Berasrama Penuh Integrasi Sabak Bernam

**Sekolah Berasrama Penuh Integrasi Sabak Bernam** (Jawi: سكوله براسراما ڤنوه اينتڬراسي سابق برنم) atau nama ringkasnya *SBPI Sabak Bernam* dan lebih dikenali sebagai INTESABER merupakan sebuah Sekolah Berasrama Penuh (SBP) yang terletak di Kampung Sungai Apong.

Pada 2016, Sekolah Berasrama Penuh Integrasi Sabak Bernam memiliki 218 pelajar lelaki dan 225 pelajar perempuan, menjadikan jumlah keseluruhan murid seramai 443 orang. Ia mempunyai seramai 53 orang guru.2016

Pada 2024, Kenaikan jumlah keseluruhan murid seramai 544 orang direkodkan. Hal ini kerana skop murid dipertingkatkan kepada 600 orang murid sebagai kapasiti tertinggi yang diaturkan oleh pihak SBP. Selain itu, pelan baharu untuk menambah bilangan asrama masih dalam perbincangan bagi meningkatkan kapasiti murid.

## Sejarah
Sekolah Berasrama Penuh Integrasi Sabak Bernam terletak kira-kira 27 kilometer dari pekan Sungai Besar dalam daerah Sabak Bernam. Kawasan sekolah ini seluas 40 ekar iaitu 32 ekar kawasan berpagar dan seluas lapan ekar tidak berpagar. Sekolah ini mula dibina pada bulan Julai tahun 2000 dan siap dibina pada bulan Julai 2002 dengan kos sebanyak RM 36 juta.

Sekolah ini mula beroperasi pada 8 Julai 2002 dengan pengambilan pelajar pertama iaitu pelajar tingkatan satu seramai 76 orang. Pada ketika itu jumlah gurunya seramai 15 orang. Puan Hajah Nahiyah binti Atok adalah pengetua pertama sekolah ini. Encik Jaafar bin Rajuli sebagai Penolong Kanan, manakala Ustaz Ahmadi bin Abas menyandang jawatan Penolong Kanan Hal Ehwal Murid.

Pada peringkat awal, sekolah ini diberi nama Sekolah Menengah Kebangsaan Agama (SMKA) Sabak Bernam. Oleh itu, pengambilan pelajar sulung sekolah ini dikendalikan oleh Jabatan Pendidikan Negeri Selangor (JPNS / JAPIM). Pelajar-pelajar tersebut terdiri daripada anak-anak negeri Selangor. Kemudian, pengurusan sekolah ini diambil alih oleh Unit Sekolah Berasrama Penuh, Kementerian Pendidikan Malaysia. Selaras dengan perubahan pengurusan, sekolah ini bertukar nama kepada Sekolah Menengah Agama Persekutuan Sabak Bernam (SEMERBAK) dan kemudiannya bertukar kepada Sekolah Berasrama Penuh Integrasi Sabak Bernam (SBPI Sabak Bernam). Pengambilan pelajar seterusnya terbuka kepada negeri-negeri lain seperti Wilayah Persekutuan Kuala Lumpur, Perak dan Pahang.

Sekolah Berasrama Penuh Integrasi Sabak Bernam menawarkan dua aliran mata pelajaran. Aliran tersebut ialah aliran Sains Tulen Agama dan Sains Tulen. Manakala Sains Teknikal tidak ditawarkan bermula tahun 2016. Pengambilan pertama pelajar tingkatan empat pada tahun 2003 menawarkan dua aliran sahaja iaitu aliran Sains Agama (1 kelas) dan aliran Sains Tulen (2 kelas). Sehingga bulan Oktober 2003, sekolah ini mempunyai pelajar seramai 316 orang iaitu 115 orang pelajar tingkatan satu, 122 orang pelajar tingkatan dua dan 79 orang pelajar tingkatan empat. Latar belakang ibubapa, penjaga pelajar di sekolah ini terdiri dari pelbagai status ekonomi, sama ada bekerja sendiri, sektor swasta dan kakitangan awam. Kini **Intesaber** berkembang dengan pesat. Tenaga pengajarnya terdiri daripada 57 orang guru, 15 orang staf sokongan dan 544 orang pelajar. 

## Infrastruktur Sekolah

 
Susun atur bangunan-bangunan di sekolah ini terbahagi kepada empat zon utama iaitu zon pentadbiran, zon akademik, zon kediaman dan zon rekreasi serta gelanggang permainan. 

Zon pentadbiran mengandungi satu blok bangunan tiga tingkat dan sebuah dewan besar yang bernama Dewan Ibnu Khaldun. Zon akademik terdiri daripada dua blok bangunan dua tingkat yang mengandungi 36 bilik darjah, dua dewan peperiksaan (Dewan Ibnu Rusyd dan Dewan Ibnu Sina), enam unit makmal, tiga unit bengkel, sebuah kantin dan sebuah surau (Surau Asy-Syakirin). 

Zon kediaman mengandungi dua blok asrama untuk pelajar lelaki dan perempuan (Villa D' Putera dan Villa D' Puteri), sebuah kiosk, 16 unit kuarters untuk guru dan kakitangan sekolah, empat unit rumah untuk pentadbir sekolah, satu blok dewan makan lelaki dan perempuan (Cafe D' Ria) dan taman permainan. 

Zon rekreasi dan gelanggang permainan mengandungi sebuah padang bola sepak, sebuah pavilion (Astaka Gemilang), sebuah padang hoki, gelanggang bola jaring, sepak takraw dan bola tampar serta dua buah gelanggang bola keranjang, dua buah pondok kawalan keselamatan, sebuah garaj bas, kereta dan motosikal. Selain itu, sekolah ini juga mempunyai sebuah tapak perkhemahan yang boleh memuatkan lebih 300 peserta dalam satu masa.

## Lagu Sekolah
**PEWARIS BUDAYA ILMU.**

SBPI Sabak Bernam,
Pewaris budaya ilmu,
Ilmu, Iman, Istiqamah,
Teras juang warganya..

SBPI Sabak Bernam,
Mutiara di lautan maju,
Menjunjung hasrat mulia,
Terbilang di dunia

Kamilah warganya,
Berikrar, bersetia,
Berusaha menggapai jaya,

Kamilah warganya,
Berusaha dan berbakti,
Untuk ibu pertiwi

SBPI Sabak Bernam,
Mutiara di lautan maju,
Menjunjung hasrat mulia,
Terbilang di dunia 
Terbilang di dunia 
Terbilang di dunia 

Lirik: Tuan Haji Rizuan Bin Atan (Guru Cemerlang BM Gred Khas JUSA C)

## Pengetua SBPI Sabak Bernam

* 1. Puan Hajah Nahyah Binti Atok 2. Encik Halim Bin Mansor 3. Tuan Haji Shaharudin Bin Haji Mydin 4. Encik Abdul Malek bin Haron 5. Puan Hajah Azizah Binti Mohd Adenan (2016 - 2022)6. Puan Faridah binti Husin (2022 - Kini)

## Sistem rumah
Seperti SBP lain, Sekolah Berasrama Penuh Integrasi Sabak Bernam juga mengamalkan sistem rumah dalam setiap aspek kehidupan pelajar sekolah. Sistem rumah dapat mendidik dan membangunkan individu yang cemerlang dan berjaya. Nama rumah sukan diambil daripada nama unsur-unsur Gas Nadir (Gas Adi). Semua pelajar dibahagikan kepada 4 buah rumah sukan iaitu :

* [🟢] XENON ( HIJAU )
* [🔴] HELIUM ( MERAH )
* [🟡] KRIPTON ( KUNING )
* [🔵] RADON ( BIRU )

## Pencapaian

* Anugerah Sekolah Kluster Kecemerlangan Fasa 4 2011 (Kebitaraan Bahasa Melayu dan Ragbi)

* Juara Hoki SBP Kebangsaan (Perempuan) (2014–2018)
* Johan MSSD Sofbol (Lelaki & Perempuan) (2020)
* Anugerah Platinum Fully Residential School International Symposium (2022)
* Pasukan Bola Keranjang MSSD Tempat Kelima Kategori Lelaki (2023)
* Ketiga Pertandingan Muzik Gamelan Melayu dan Caklempong SBP Kebangsaan (2023)
* Keempat Pertandingan Kawad Kaki Peringkat Negeri Selangor Kategori GO (2023)
* Pasukan Bola Sepak MSSD Bawah 15 dan Bawah 18 Johan (2024)
* Anugerah Tokoh Nilam Peringkat Negeri Selangor Naib Johan (2024)
* Malaysia International Young Inventors Olympiad (2024)
* Naib Johan Majlis Sukan Sekolah Daerah Bola Keranjang (2025)
* Anugerah Platinum Fikrah BADAR Nadwah Kepemimpinan Islam SBP Peringkat Antarabangsa Kali Ke 42 (2024)
* Naib Johan Pertandingan Bahas Piala Perdana Menteri Kali Ke 50 (2025)
* Malaysia International Young Inventors Olympiad (2025)

## Alamat
Sekolah Berasrama Penuh Integrasi Sabak Bernam
45100 Sungai Air Tawar 
Selangor, Malaysia
Telefon : 0332138348
Fax : 0332138346

## Rujukan


## Pautan luar
* YouTube Channel INTESABER EVENT
*Youtube Channel INTESABER EDUCATION
* Laman Facebook SBPISB
*Laman Instagram INTESABER LIBRARIAN COMMITTEE (TERKINI)
* Laman Instagram PRS INTESABER
* Laman Instagram BADAR INTESABER
* Laman Instagram PSS INTESABER
* Laman Instagram INTESABER EVENT 
* Laman Facebook ALUMNI INTESABER